
Alholmens Kraftin sähkökattiloiden rakennustyöt ovat alkaneet 
Energiayhtiö Alholmens Kraftin sähkökattilahanke Pietarsaaressa on edennyt rakennusvaiheeseen. Rakennustyöt alkoivat heinäkuussa työmaan valmisteluilla ja perustustöillä. Hankkeen on määrä valmistua keväällä 2027. Sähkökattilat vahvistavat sähkön ja lämmön toimitusvarmuutta sekä lisäävät niiden tuotannon joustavuutta. 
Alholmens Kraft teki noin 10 miljoonan euron arvoisen investointipäätöksen kahdesta 60 megawatin sähkökattilasta alkuvuonna 2026. Kevään aikana edistyivät hankkeen toteutussuunnittelu sekä hankintaprosessi, joka jatkuu osin rakennusvaiheen rinnalla. Rakennustyöt käynnistyivät heinäkuussa uudisrakennuksesta, johon sähkökattilat sijoitetaan.  
”Rakennus tulee Alholmens Kraft 2:n turbiinirakennuksen viereen. Nyt elokuussa työmaalla tehdään parhaillaan maanvaraisia perustuksia. Tavoitteena on, että perustukset valmistuvat syyskuun alkupuolella ja sähkökattiloiden valmistelevia prosessiliityntöjä tehdään syyskuisten huoltoviikkojen aikana. Silloin voimalaitoksen toiminta on valmiiksi alas ajettuna ja vältymme ylimääräisiltä käyttökatkoilta”, hankkeen projektipäällikkö Konsta Keijälä kertoo.  
Maarakennus- ja perustustöiden jälkeen vuorossa on teräsrungon pystytys. Sen odotetaan nousevan harjakorkeuteensa lokakuun aikana. 
”Rungon ja perustusten tulee olla valmiita, kun sähkökattilat saapuvat marraskuussa. Sähkökattiloiden asennuksesta vastaa päälaitetoimittaja, norjalainen Parat Halvorsen AS. Lopullinen käyttöönotto ajoittuu keväälle 2027”, Keijälä sanoo.  
Sähkökattiloita hyödynnetään prosessihöyryn ja kaukolämmön tuotannossa erityisesti silloin, kun sähkön hinta on alhainen. Niiden energiatehokkuus on erittäin korkea, sillä sähköenergia muuttuu lähes kokonaan lämmöksi. Lisäksi sähkökattiloiden tehoa voidaan säätää tarkasti ja nopeasti. 
 
Lisätietoja: 
Konsta Keijälä, projektipäällikkö, tuotannon kehitys, Pohjolan Voima Oyj, konsta.keijala@pvo.fi, puh. 040 731 9340 
Oy Alholmens Kraft Ab:n lämmön ja sähkön yhteistuotantovoimalaitos sijaitsee Pietarsaaren Alholmens Kraftin ja UPM Pietarsaaren tehdasalueella. Voimalaitos koostuu kahdesta laitosyksiköstä, Alholmens Kraft 1 ja 2. Maailman suurimman biovoimalaitoksen pääpolttoaine on kuori sekä muut metsäteollisuuden sivuvirrat, ja lisäksi polttoaineena käytetään kiinteää kierrätyspolttoainetta (SRF). Alholmens Kraft tuottaa prosessihöyryä UPM Pietarsaaren tehtaille, kaukolämpöä Pietarsaaren alueelle sekä sähköä. Yhtiön omistajat ovat Pohjolan Voima Oyj (49,9 %), Katternö Kraft Oy Ab (29,87 %) ja UPM Energy Oy (20,23 %). 




